Diari Oficial de la Generalitat Valenciana


Sumari del DOGV 9317, del 11-04-2022 (2022/3157)

RESOLUCIÓ de 7 d'abril de 2022, de la Conselleria d'Educació, Cultura i Esport, per la qual s'aproven les bases reguladores, la modificació del Pla estratègic de subvencions d'aquesta conselleria i la convocatòria d'ajudes econòmiques en concepte de subvenció, dirigides als centres privats concertats, per al desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament, dins del programa de cooperació territorial «PROA» (2021/2024).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9317

Data del DOGV
:   11-04-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3157


Data del document
:   07-04-2022

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 7 d'abril de 2022, de la Conselleria d'Educació, Cultura i Esport, per la qual s'aproven les bases reguladores, la modificació del Pla estratègic de subvencions d'aquesta conselleria i la convocatòria d'ajudes econòmiques en concepte de subvenció, dirigides als centres privats concertats, per al desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament, dins del programa de cooperació territorial «PROA» (2021/2024). [2022/3157]  
Índex  
Primer. Aprovació de les bases reguladores 7  
Segon. Aprovació de la convocatòria per a la concessió de les ajudes  
  
Tercer. Modificació Pla estratègic de subvencions  
Quart. Incidència en el pressupost de la Generalitat  
Cinqué. Eficàcia  
  
ANNEX I. Bases reguladores per a la concessió d'ajudes destinades als centres privats concertats per al desenvolupament del Programa per a l'orientació, avanç i enriquiment educatiu  
Primera. Objecte i finalitat  
Segona. Destinataris i requisits de participació  
Tercera. Règim normatiu  
Quarta. Finançament de les ajudes  
Cinquena. Concurrència amb altres ajudes  
Sisena. Despeses subvencionables i exclusions  
Setena. Tipus i quantia de les ajudes  
Huitena. Obligacions de les entitats beneficiàries  
Novena. Sol·licituds i documentació  
Desena. Tramitació  
Onzena. Comissió assessora i avaluadora  
Dotzena. Criteris de selecció i atorgament de la subvenció  
Tretzena. Resolució de la convocatòria de subvencions  
Catorzena. Pagament i justificació de les subvencions concedides  
Quinzena. Pèrdua o minoració, sancions administratives i reintegrament de la subvenció  
Setzena. Seguiment i control  
Dessetena. Règim d'infraccions i sancions  
Dihuitena. Protecció de dades personal  
  
ANNEX II. Convocatòria d'ajudes econòmiques adreçades als centres docents privats concertats de la Comunitat Valenciana per al desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament, dins del Programa de Cooperació Territorial PROA+ (2021/24)  
Primer. Objecte  
Segon. Destinataris  
Tercer. Objectius  
Quart. Finançament de les ajudes i terminis d'execució  
Cinqué. Contracte programa i compromisos de les entitats beneficiàries  
Sisé. Calendari d'actuacions  
Seté. Criteris de selecció  
Huité. Coordinació  
Nové. Sol·licitud, documentació i termini de presentació  
Desé. Òrgan instructor. Funcions  
Onzé. Comissió assessora i avaluadora. Funcions  
Dotzé. Procediments per al seguiment i la justificació econòmica de les activitats del PROATretzé. Inspecció d'Educació  
Catorzé. Resolució de la convocatòria  
  
ANNEX III. Calendari d'actuacions  
  
ANNEX IV. Objectius i actuacions del PROA  
  
La Llei orgànica 2/2006, de 3 de maig, d'educació (BOE 106, 04.05.2006), modificada per la Llei orgànica 3/2020, de 30 de desembre, considera en el preàmbul que el sistema educatiu ha de centrar-se a millorar els resultats generals i les taxes de persones titulades en Educació Secundària Obligatòria, i a reduir l'abandonament primerenc de l'educació i de la formació. Així mateix, en l'article 80, estableix que les administracions públiques desenvoluparan accions dirigides cap a les persones, grups, entorns socials i àmbits territorials que es troben en situació de vulnerabilitat socioeducativa i cultural amb l'objectiu d'eliminar les barreres que limiten el seu accés, presència, participació o aprenentatge, assegurant amb això els ajustos raonables en funció de les seues necessitats individuals i prestant el suport necessari per a fomentar el seu màxim desenvolupament educatiu i social, de manera que puguen accedir a una educació inclusiva, en igualtat de condicions amb els altres.  
Cal esmentar també que l'article 122 de la mateixa Llei orgànica en el seu punt segon possibilita que les administracions educatives puguen assignar majors dotacions de recursos a determinats centres públics o privats concertats, per raó dels projectes com el present programa o en atenció a les condicions de necessitat especial de la població que escolaritzen. Així mateix, aquesta assignació quedarà condicionada a la rendició de comptes i justificació de la utilització adequada dels recursos esmentats.  
El Reial decret 984/2021, de 16 de novembre, pel qual es regulen l'avaluació i la promoció en l'Educació Primària, així com l'avaluació, la promoció i la titulació en l'Educació Secundària Obligatòria, el Batxillerat i la Formació Professional, estableix en l'article 6 l'atenció a les diferències individuals en l'avaluació, que inclou la mesura de prolongar un curs addicional l'escolarització en atenció a les circumstàncies personals de l'alumnat amb necessitats educatives especials. Aquestes circumstàncies podran ser permanents o transitòries i hauran d'estar suficientment acreditades.  
El Reial decret 157/2022, d'1 de març, pel qual s'estableixen l'ordenació i els ensenyaments mínims de l'Educació Primària, assenyala en l'article 17 que l'escolarització de l'alumnat que presenta necessitats educatives especials es regirà pels principis de normalització i inclusió i assegurarà la seua no discriminació i la igualtat efectiva en l'accés i la permanència en el sistema educatiu, podent introduir-se mesures de flexibilització de les diferents etapes educatives, quan es considere necessari.  
Assenyala també que les administracions educatives establiran els procediments oportuns quan siga necessari realitzar adaptacions que s'aparten significativament dels criteris d'avaluació i els continguts del currículum, a fi de donar resposta a l'alumnat amb necessitats educatives especials que les necessiten, buscant permetre-li el màxim desenvolupament possible de les competències clau.  
El Reial decret 1105/2014, de 26 de desembre, estableix el currículum bàsic d'Educació Secundària Obligatòria i del Batxillerat i, en el seu article 16 indica que correspon a les administracions educatives regular les mesures d'atenció a la diversitat organitzatives i curriculars, incloent-hi les mesures d'atenció a l'alumnat amb necessitats específiques de suport educatiu que permeten als centres, en l'exercici de la seua autonomia, una organització flexible dels ensenyaments. Entre les diferents mesures estan les adaptacions del currículum, la integració de matèries en àmbits, els agrupaments flexibles, el suport a grups ordinaris, els desdoblaments de grups, l'oferta de matèries específiques, els programes de millora de l'aprenentatge i del rendiment i altres programes de tractament personalitzat per a l'alumnat. A aquests efectes, els centres tenen autonomia per a organitzar els grups i les matèries de manera flexible i adoptar les mesures d'atenció a la diversitat més adequades a les característiques de l'alumnat i que permeten l'aprofitament dels recursos de què es disposa. Aquestes mesures formaran part del projecte educatiu de centre (PEC), de conformitat amb el que estableix l'article 121.2 de la Llei orgànica 2/2006, de 3 de maig, d'educació.  
  
El Decret 108/2014, de 4 de juliol, del Consell, pel qual s'estableix el currículum i es desplega l'ordenació general de l'Educació Primària a la Comunitat Valenciana, estableix en el capítol V, article 15, que la conselleria competent en matèria d'educació durà a terme accions de caràcter compensatori en relació amb les persones, grups i àmbits territorials que es troben en situacions desfavorables derivades de factors socials, econòmics, culturals, geogràfics, ètnics o d'una altra índole.  
El Decret 87/2015, de 5 de juny, del Consell, pel qual s'estableix el currículum i es desplega l'ordenació general d'Educació Secundària Obligatòria i del Batxillerat a la Comunitat Valenciana, estableix en el capítol V article 11 que la conselleria competent en matèria d'educació durà a terme accions de caràcter compensatori en relació amb les persones, grups i àmbits territorials que es troben en situacions desfavorables derivades de factors socials, econòmics, culturals, geogràfics, ètnics o d'una altra índole.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, assenyala a la seua disposició addicional setena que la Conselleria d'Educació ha de proveir els recursos per donar resposta als centres docents de caràcter singular.  
El Ministeri d'Educació i Formació Professional i la Comunitat Valenciana han subscrit un acord per a desenvolupar un programa de cooperació territorial denominat programa de cooperació territorial per a l'orientació, avanç i enriquiment educatiu (PROA+). Aquest programa respon a la necessitat de millorar l'èxit escolar i garantir la permanència de l'alumnat en aquells centres sostinguts amb fons públics en els quals es concentre un percentatge elevat de joves en clara situació de vulnerabilitat socioeducativa, i tindrà una duració de tres cursos.  
  
El programa PROA+ està finançat pel Ministeri d'Educació i Formació Professional, per al curs 2021-22, i per la Unió Europea en el marc del Mecanisme de recuperació, transformació i resiliència per al període 2021-2024.  
El programa contempla un catàleg d'actuacions (activitats palanca), en relació amb l'adequació del projecte educatiu de centre, amb l'impuls a les competències docents i orientadores necessàries, amb l'acompanyament, motivació i reforç escolar personalitzat per a l'alumnat amb necessitats específiques de suport educatiu, i amb l'impuls a la implicació i a la col·laboració de les famílies i de l'entorn comunitari. S'entén per activitat palanca aquella iniciativa que implementa un centre d'educació per dinamitzar un procés de transformació global.  
  
La situació derivada de la pandèmia ha fet necessària l'adopció de mesures per a lluitar contra el fracàs escolar i l'abandonament primerenc del sistema educatiu. El programa PROA+ incorpora recursos adreçats als centres mitjançant contractes-programa entre els centres educatius i les Administracions educatives que permeten abastar en cada centre determinats objectius i les actuacions i recursos per a la seua consecució, a través del reforç de metodologies basades en l'aprenentatge permanent i adaptat a les necessitats de l'alumnat.  
Les ajudes que es concedisquen, d'acord amb el marc que es regula en la present resolució, estan compreses dins de les actuacions que s'integren en el Pla de recuperació, transformació i resiliència, concretament, en el Programa per a l'orientació, avanç i enriquiment educatiu, per a l'alumnat més vulnerable, dins del programa de cooperació territorial PROA+.  
Mitjançant el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, s'han establit un bloc de mesures que tenen per objecte agilitzar la tramitació de totes les inversions i actuacions a càrrec de la Generalitat que s'emmarquen en el Pla de recuperació, transformació i resiliència.  
Per aquest motiu, en l'àmbit de tramitació i gestió d'aquestes ajudes, incloses en aquest pla, que ha sigut aprovat pel Consell de Ministres en la seua reunió de 27 d'abril de 2021, i que permet finançar-se a través de l'instrument de recuperació Next Generation EU, han d'aplicar-se les mesures urgents que s'estableixen en el referit Decret llei 6/2021. D'aquesta manera, haurà de tindre's en compte el capítol VI que determina el règim especial de gestió de les actuacions incloses en el Pla de recuperació, transformació i resiliència i pels fons REACT-EU, per a fer costat a la recuperació després de la crisi de la covid-19.  
  
En aquest sentit, és molt rellevant per a l'elaboració de la present norma, que ha de regular les ajudes que es concedisquen, el que es disposa en l'article 23 del Decret llei 6/2021, per a la concessió de subvencions en règim de concurrència competitiva vinculades a inversions, accions o projectes inclosos en el Mecanisme de Recuperació i Resiliència. En aquest article, s'estableix que per a aquestes subvencions s'aprovaran en un únic expedient, mitjançant resolució de la persona titular de la conselleria competent per raó de la matèria, les bases reguladores, la convocatòria i la modificació, en el seu cas, del Pla estratègic de subvencions. A més, s'estableix que en aquesta mena d'expedients únicament hauran de complir-se, amb caràcter d'urgència, els següents tràmits: resolució d'inici, audiència i informació pública, informe de l'Advocacia General i informe de la Intervenció Delegada.  
  
D'acord amb el que indica el paràgraf anterior, sense perjudici del que s'estableix en la normativa d'aplicació general que requereix l'aprovació amb caràcter previ de les bases reguladores, queda justificat que per a aquestes subvencions es realitze l'aprovació conjunta de les bases reguladores i la convocatòria mitjançant la present resolució.  
A més, mitjançant l'article 22 del mateix Decret llei, es determinen els compromisos de despesa de caràcter pluriennal i s'estableixen de manera específica el límit d'anualitats als quals es podran aplicar la despesa i el límit percentual de despesa a imputar en els exercicis següents a aquell en el qual es realitze el compromís de la despesa. Tot això, per a la gestió d'aquests fons que són finançats per l'anteriorment indicat instrument de recuperació.  
Quant al compliment del que disposa l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'indica que aquestes subvencions no estan subjectes a l'obligació de notificació prèvia a la Comissió Europea, perquè no concorren tots els requisits de l'article 107.1 del Tractat de Funcionament de la Unió Europea, atés que la subvenció pública concedida, per la seua naturalesa, no suposa un avantatge econòmic, no falseja ni pot falsejar la competència, ni els intercanvis comercials entre els estats membres.  
  
A més, durant la tramitació de la norma ha quedat garantit el principi de transparència amb la publicació oficial del projecte normatiu en la pàgina web de la Conselleria d'Educació, Cultura i Esport, a l'efecte que puga ser conegut per la ciutadania aquest text.  
En el procés d'elaboració de la present resolució, d'acord amb el que es disposa en l'article 23 de l'anteriorment citat Decret llei 6/2021, que estableix les mesures d'agilització de les subvencions, s'ha realitzat el tràmit d'audiència i informació pública i ha sigut emés l'informe de l'Advocacia General de la Generalitat i l'informe de la Intervenció Delegada de la conselleria competent en matèria d'educació, tot això amb el caràcter d'urgència.  
Per tot això, a proposta de la persona titular de la direcció general competent en matèria d'innovació educativa i ordenació, de conformitat amb les atribucions que em confereix l'article 28 de la Llei 5/1983, de 30 de desembre, del Consell, així com pel Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport i l'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport, l'article 160 apartats 2 i 4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en concret, les que se'm confereixen per l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19 per a les actuacions incloses en el Mecanisme de Recuperació i Resiliència finançades pel mecanisme, i, vistos els informes preceptius de l'Advocacia General de la Generalitat i de la Intervenció Delegada, resolc:  
  
  
Primer. Aprovació de les bases reguladores  
S'aproven les bases reguladores per a la concessió d'ajudes destinades als centres privats concertats per al desenvolupament del Programa per a l'orientació, avanç i enriquiment educatiu, per a l'alumnat més vulnerable, dins del programa de cooperació territorial PROA+, que es recullen en l'annex I.  
Segon. Aprovació de la convocatòria per a la concessió de les ajudes  
S'aprova la convocatòria per a la concessió de les ajudes per a l'execució del programa de cooperació territorial PROA+ amb caràcter pluriennal, 2021-2023, d'acord amb el que s'estableix en l'annex II.  
  
Tercer. Modificació Pla estratègic de subvencions  
Es modifica el Pla estratègic de subvencions 2020-2023 de la Conselleria d'Educació, Cultura i Esport, aprovat mitjançant Resolució de 23 de març de 2020, del conseller d'Educació, Cultura i Esport, en els termes que s'indiquen a continuació.  
S'inclou en el capítol referit a la Direcció General d'Innovació Educativa i Ordenació, situada dins de l'objectiu estratègic 1, sobre la promoció d'actuacions educatives inclusives i que reduïsquen les desigualtats, la línia de subvenció següent:  
Codi: S8617000 Programa: 422.99  
Denominació:  
«Ajudes al programa per a l'orientació, avanç i enriquiment educatiu».  
Mode de concessió:  
Concurrència competitiva.  
Beneficiaris:  
Centres privats concertats.  
Descripció i finalitat:  
Ajudes als centres que desenvolupen programes per a la millora de l'èxit i la reducció de l'abandonament escolar, d'acord amb les següents especificacions:   
1. Àrees de competències afectades i sectors cap als quals es dirigeixen les ajudes:  
Actuacions o programes inclosos en el PROA + d'actuació per a la millora, que inclouen les diferents mesures per a la millora de l'èxit i la reducció de l'abandonament escolar.  
Les ajudes van dirigides als centres privats concertats.  
2. Objectius i efectes que es pretenen amb la seua aplicació:  
La promoció d'accions per a evitar l'abandonament escolar, reduir les taxes de fracàs escolar i incrementar la taxa d'èxit escolar.  
La contribució a la despesa dels centres privats concertats de la Comunitat Valenciana amb l'alumnat d'Educació Infantil (segon cicle), Educació Primària o Educació Secundària Obligatòria amb una intervenció educativa dirigida a la reducció de l'abandonament escolar.  
3. Termini necessari per a la consecució:  
Cursos 2021-22, 2022-23 i 2023-24.  
4. Costos previsibles per a la realització i fonts de finançament:  
912.200 - per a l'exercici 2022 segons la proposta de pressupostos.  
Fons del Ministeri d'Educació i Formació Professional i fons de la Unió Europea en el marc del Mecanisme de recuperació, transformació i resiliència.  
5. Línies bàsiques de les bases reguladores i la convocatòria:  
Requisits, condicions, funcionament i execució del programa PROA+ en els centres privats concertats.  
6. Procediment de la convocatòria i de concessió de la subvenció:  
  
S'iniciarà d'ofici mitjançant resolució d'aprovació de les bases reguladores i de la convocatòria per la persona titular de la conselleria competent en matèria d'educació, on es publicarà la línia de subvenció, els imports màxims de les ajudes econòmiques a concedir, la ponderació dels criteris objectius d'atorgament i el pla de control.  
  
S'atorgaran hores de professorat de manera proporcional a la baremació obtinguda segons els criteris objectius fixats en la resolució de bases, la ponderació dels quals s'establirà en la convocatòria.  
7. Calendari:  
Tramitació amb caràcter pluriennal de la convocatòria. Període 2021-2024.  
8. Pla d'acció:  
Convocatòria d'ajudes als centres docents privats concertats per a desenvolupar actuacions o programes inclosos en el PROA+, que inclouen les diferents mesures per a la millora de l'èxit i la reducció de l'abandonament escolar.  
9. Indicadors de seguiment i avaluació:  
Per al seguiment es tindran en compte indicadors d'èxit en competències clau. Els indicadors d'avaluació seran el nombre d'alumnat amb baix rendiment en competències clau i la reducció de l'alumnat amb abandonament primerenc en l'educació bàsica. Tot l'anterior sense perjudici dels indicadors finals que puga desenvolupar el Ministeri d'Educació i Formació Professional per a l'avaluació del programa.  
  
  
Quart. Incidència en el pressupost de la Generalitat  
Les obligacions econòmiques derivades de la present resolució seran finançades pel Ministeri d'Educació i Formació Professional i per la Unió Europea en el marc del Mecanisme de recuperació, transformació i resiliència.  
  
Cinqué. Eficàcia  
La present resolució produirà efectes a partir de l'endemà de la publicació en el Diari Oficial de la Generalitat Valenciana.  
Contra aquesta resolució, que esgota la via administrativa, podrà interposar-se recurs contenciós administratiu en el termini de dos mesos a comptar des de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant aquest mateix òrgan en el termini d'un mes computat en els mateixos termes, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que les entitats sol·licitants puguen presentar qualsevol altre recurs que estimen pertinent.  
  
València, 7 d'abril de 2022.- El conseller d'Educació, Cultura i Esport: Vicent Marzà i Ibáñez.  
  
  
ANNEX I  
Bases reguladores per a la concessió d'ajudes destinades als centres privats concertats per al desenvolupament del Programa per a l'orientació, avanç i enriquiment educatiu  
  
Primera. Objecte i finalitat  
La present resolució té per objecte establir les bases reguladores per a la concessió d'ajudes destinades als centres privats concertats per al desenvolupament del Programa per a l'orientació, avanç i enriquiment educatiu PROA+ per als cursos 2021-2022, 2022-2023 i 2023-2024 de conformitat amb la modificació de la Llei 1/2015, de 9 de febrer, d'hisenda pública, del sector públic i de subvencions, operada mitjançant el Decret llei 6/2021, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
La finalitat del PROA+ és millorar els resultats d'escolarització generals i reduir les taxes d'alumnat sense titulació en finalitzar l'educació bàsica, així com l'abandonament escolar primerenc.  
  
Segona. Destinataris i requisits de participació  
La present resolució desenvolupa el programa per a centres privats concertats que impartisquen alguna o algunes de les etapes de segon cicle d'Educació Infantil, Educació Primària, Educació Secundària Obligatòria i/o Batxillerat que reunisquen els requisits que s'indiquen a continuació:  
1. Podran ser beneficiaris de les subvencions recollides en aquestes bases els centres privats concertats de la Comunitat Valenciana.  
2. No podran obtindre la condició d'entitats beneficiàries de les subvencions regulades en aquesta resolució si en aquestes concorre alguna de les circumstàncies establides en l'article 13.2 de la Llei 38/2003, de 17 de novembre, general de subvencions.  
3. Acceptació del professorat del claustre en la participació en el programa, amb un mínim del 60 %.  
4. Complir amb almenys un dels següents requisits:  
a. Tindre un percentatge mínim del 30 % de l'alumnat vulnerable. S'entén per alumnat vulnerable l'alumnat amb necessitats de compensació de les desigualtats (NCD) i l'alumnat amb necessitats específiques de suport educatiu (NESE) de les etapes susceptibles de rebre ajudes.  
  
b. Ser centres rurals, situats en zones amb alta dispersió de la població o deprimides socialment, econòmicament o culturalment. La ruralitat estarà basada en l'índex DEGURBA (grau d'urbanització). El percentatge de vulnerabilitat dels centres estarà ponderat amb l'ISEC (índex socioeconòmic i cultural) del centre per a tindre en compte l'entorn.  
  
Tercera. Règim normatiu  
Les ajudes atorgades en concepte de subvenció als centres privats concertats es tramitaran en règim de concurrència competitiva, segons estableix l'article 22.1 de la Llei 38/2003, de 17 de novembre, general de subvencions i l'article 164 i concordants de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
S'aplicarà de manera específica per a aquestes ajudes el que s'estableix en el capítol VI del Decret llei 6/2021, d'1 d'abril, del Consell de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
  
Quarta. Finançament de les ajudes  
Aquestes ajudes són finançades pel Ministeri d'Educació i Formació Professional i per la Unió Europea en el marc del Mecanisme de recuperació, transformació i resiliència, per als cursos 2021-22, 2022-23 i 2023-24.  
En la corresponent convocatòria s'estableixen l'import anual màxim imputable i l'aplicació pressupostària per a cada exercici comprés en el període 2021-2024. Tot això, condicionat a l'existència del crèdit adequat i suficient en els pressupostos de la Generalitat per als exercicis posteriors al que s'adquireix el compromís de la despesa.  
  
  
Cinquena. Concurrència amb altres ajudes  
El finançament aportat per aquesta subvenció no és compatible amb el cofinançament per altres fons estructurals de la Unió Europea, fent constar la impossibilitat del doble finançament de la Unió Europea.  
  
Les ajudes regulades en aquesta ordre no són compatibles amb altres subvencions, ajudes, ingressos o recursos dedicats al pagament de les hores assignades al professorat que estiga desenvolupant l'activitat subvencionada del programa PROA+, procedents de qualsevol administració o entitat, pública o privada, nacional o internacional.  
Els beneficiaris estan obligats a informar de la percepció de qualsevol altre fons que haja contribuït al finançament dels mateixos costos.  
  
  
Sisena. Despeses subvencionables i exclusions  
A l'efecte de la present resolució, es consideren despeses subvencionables les hores assignades al professorat que estiga desenvolupant l'activitat subvencionada del programa PROA+ en els cursos 2021-22, 2022-23 i 2023-24. Seran subvencionables les hores assignades de professorat.  
  
Setena. Tipus i quantia de les ajudes  
1. La dotació pressupostària que es fixe en la convocatòria, d'acord amb les disponibilitats pressupostàries de l'anualitat corresponent, es distribuirà entre les sol·licituds presentades per les entitats sol·licitants, tenint en compte la puntuació obtinguda d'acord amb els criteris de la base dotzena, sempre que reunisquen els requisits fixats en la convocatòria.  
2. En la resolució de concessió de la convocatòria s'especificarà el termini màxim d'execució de les actuacions subvencionables.  
3. L'ajuda màxima a rebre per cada entitat sol·licitant serà l'equivalent al màxim d'hores concedides, i en cap cas podrà ser superior a l'equivalent a 50 hores de professorat. L'import d'aquestes hores serà calculat d'acord amb els mòduls econòmics de distribució de fons públics per al sosteniment de centres concertats que s'estableix en l'Annex I de la llei de pressupostos anual.  
  
Huitena. Obligacions de les entitats beneficiàries  
1. A més de les previstes en l'article 14 de la Llei 38/2003, de 17 de novembre, general de subvencions, i del seu reglament, aprovat pel Reial decret 887/2006, de 21 de juliol, les entitats beneficiàries de les subvencions tenen les següents obligacions:  
a) Establir amb l'administració educativa els compromisos de millora mitjançant un acord amb format de contracte programa en el qual es faran constar les estratègies i actuacions elegibles d'entre les que figuraran en el catàleg d'actuacions PROA+, denominades activitats palanca, les mesures a desenvolupar, els recursos i els indicadors de seguiment i avaluació del programa.  
b) Acceptar les obligacions i requisits fixats en aquestes bases reguladores, la convocatòria a la qual s'acull la sol·licitud en el contracte-programa per al període 2021-2023 i aquelles directrius que la direcció general amb competències en matèria d'innovació establisca per al seu desenvolupament i seguiment.  
c) Complir els objectius i actuacions que, dins dels previstos com a elegibles en el PROA+, haja inclòs com a compromesos en la seua sol·licitud, a més de les actuacions contemplades en el PROA+ com de compliment obligatori.  
d) Acceptar la supervisió de les activitats contemplades en la sol·licitud que fonamenta la concessió de la subvenció per part de la conselleria competent en matèria d'educació.  
e) Comunicar per escrit a la direcció general competent en matèria d'innovació l'obtenció de qualsevol altra ajuda o subvenció per a la mateixa finalitat, procedent de qualssevol altres administracions, ens públics o privats.  
f) Conservar els documents justificatius originals de l'aplicació dels fons rebuts per un termini de 6 anys, incloent-hi els documents electrònics, en tant que poden ser objecte de les actuacions de comprovació i control per l'òrgan concedent i, si és el cas, de les actuacions de control financer que corresponen a la Intervenció General de la Generalitat, i de les previstes en la legislació del Tribunal de Comptes i de la Unió Europea amb relació amb les subvencions concedides  
  
g) Les entitats beneficiàries han de complir el que s'estableix en l'article 3 de la Llei 2/2015, de 2 d'abril de la Generalitat, de transparència, bon govern i participació ciutadana de la Comunitat Valenciana, respecte a l'obligatorietat de donar l'adequada publicitat al caràcter públic del finançament de les actuacions objecte de subvenció, d'acord amb el que s'estableix en els punts 2 i 3 de l'article 3 de la Llei 2/2015, així com l'article 18 de la Llei 38/2003, de 26 de novembre, general de subvencions.  
h) Les entitats beneficiàries han de complir amb el que s'estableix en la normativa reguladora de la protecció de dades.  
i) Les entitats beneficiàries es comprometen a concedir els drets i els accessos necessaris per a garantir que la Comissió Europea, l'OLAF (Oficina Europea de Lluita contra el Frau), el Tribunal de Comptes Europeu, la Fiscalia Europea i les autoritats competents exercisquen les seues competències.  
2. Qualsevol variació que afecte les dades i documentació entregada a l'Administració en el context de la tramitació d'aquesta ajuda ha de ser informada immediatament a la Conselleria competent en matèria d'educació. L'incompliment dels compromisos adquirits pot, excepte cas de força major, donar lloc a l'inici de l'expedient de reintegrament de les ajudes.  
  
Novena. Sol·licituds i documentació  
1. Els centres interessats que reunisquen les condicions previstes en la base segona de la present resolució hauran de presentar les sol·licituds a través de la seu electrònica de la Generalitat (http://www.gva.es), en el model normalitzat que es publicarà en aquesta, en la forma que es determina en la convocatòria.  
2. La conselleria competent en matèria d'educació facilitarà models normalitzats específics i documents complementaris, podent trobar-se aquests documents i informació en el procediment de l'ajuda, dins de la web de Generalitat (http://www.gva.es)  
3 Les sol·licituds han de ser subscrites per la persona física representant de la titularitat o la persona física titular del centre docent privat que així conste en els registres d'aquesta conselleria.  
4. La sol·licitud normalitzada incorporarà les següents declaracions responsables:  
a) No estar incurs en alguna de les circumstàncies recollides en l'apartat 2n de l'article 13 de la Llei 38/2003, de 17 de novembre, general de subvencions.  
b) No haver sol·licitat una altra ajuda per a la mateixa finalitat. En cas d'haver obtingut subvencions per a les mateixes despeses subvencionables procedents de qualsevol de les administracions o entitats públiques nacionals o internacionals, haurà d'especificar la quantia, la data de concessió i l'organisme que concedeix l'ajuda.  
c) Declaració, si escau, que acredite l'existència de sol·licitud o obtenció d'altres subvencions percebudes o reconegudes d'altres administracions públiques o de qualsevol entitat pública o privada, pel mateix concepte.  
d) Complir els requisits exigits per a obtindre la condició d'entitat beneficiària de l'ajuda sol·licitada i de compromís de compliment de les obligacions que es deriven de la recepció de la subvenció.  
e) Comprometre's a comunicar qualsevol variació que afecte les dades i documentació entregada a l'Administració en el context de tramitació d'aquesta ajuda.  
f) Comprometre's a aportar la documentació exigida en les bases reguladores que no puga ser obtinguda directament per la Conselleria.  
g) Comprometre's a facilitar en tot moment la realització dels controls necessaris per a comprovar la correcta concessió de l'ajuda i el compliment de compromisos, així com a aportar la informació necessària requerida per a l'elaboració d'indicadors de seguiment de la mesura.  
  
6. Les entitats sol·licitants són responsables de la veracitat dels documents que presenten, podent sol·licitar els òrgans gestors de manera motivada l'acarament de les còpies aportades per aquelles, i a aquest efecte podran requerir l'exhibició del document o de la informació original, sense perjudici de les facultats de comprovació, control i inspecció que tenen atribuïdes les administracions públiques.  
7. D'acord amb el que es disposa en l'article 28 de la Llei 39/2015, d'1 d'octubre, l'òrgan gestor d'aquest procediment està autoritzat per a procedir a la consulta de la següent informació: identitat de la persona sol·licitant com a representant legal del centre, i dades d'estar al corrent amb la Tresoreria de la Seguretat Social. No obstant això, si desitja oposar-se a això, és imprescindible que indique a continuació la informació concreta a la consulta de la qual s'oposa i els motius que ho justifiquen. Si s'oposa queda obligat a aportar els documents acreditatius corresponents. L'òrgan gestor del procediment ha d'estar autoritzat pel centre per a poder consultar les dades d'estar al corrent dels pagaments amb l'Agència Tributària, estatal i autonòmica. En cas contrari, haurà d'aportar els documents acreditatius corresponents.  
  
8. En el cas que la sol·licitud no reunisca els requisits exigits o no s'acompanye dels documents preceptius, es requerirà l'entitat interessada perquè, en un termini de deu dies, esmene la falta o adjunte els documents, amb la indicació que si així no ho fa, se'l tindrà per desistit de la seua petició, prèvia resolució que haurà de ser dictada en els termes previstos en l'article 68 de la Llei 39/2015, d'1 d'octubre, del procediment administratiu comú de les administracions públiques.  
  
9. Així mateix, es podran requerir als centres sol·licitants qualssevol altres dades, documents o informes complementaris que resulten necessaris per a la resolució de l'expedient, així com l'acreditació dels requisits als quals es refereix la documentació administrativa.  
10. El termini per a la presentació de les sol·licituds d'ajudes serà l'establit en la convocatòria que consta en l'Annex II d'aquesta resolució.  
  
Desena. Tramitació  
1. El procediment per a la concessió de les ajudes econòmiques regulades en les presents bases, i la convocatòria s'inicien d'ofici per la present resolució. La concessió de les subvencions es realitzarà mitjançant el procediment de concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els requisits exigits a les entitats beneficiàries en la base segona i els criteris de valoració que s'indiquen en la base dotzena de l'annex I i l'apartat seté de l'annex II d'aquesta resolució.  
  
2. L'òrgan encarregat de la instrucció del procediment és la Subdirecció General d'Innovació i Qualitat Educativa de la Direcció General d'Innovació Educativa i Ordenació que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de proposar-se la resolució.  
3. Finalitzada la fase d'instrucció, s'emetrà un informe en el qual conste que la sol·licitud compleix amb els requisits establits per a accedir a l'ajuda, l'import d'ajuda proposat i la baremació correcta a tindre en compte en el procés de concurrència competitiva.  
  
Onzena. Comissió assessora i avaluadora  
1. Es constituirà una comissió assessora i avaluadora, que es regirà pel que estableix la Llei 40/2015, d'1 d'octubre, de règim jurídic del sector públic, amb la composició següent:  
Presidència:  
El subdirector o subdirectora general competent en innovació i qualitat educativa, o la persona en qui delegue.  
Vocalies:  
El subdirector o subdirectora general competent en matèria d'ordenació acadèmica o la persona en qui delegue.  
El subdirector o subdirectora general competent en matèria de personal docent o la persona en qui delegue.  
El subdirector o subdirectora general competent en matèria de centres privats concertats o la persona en qui delegue.   
El subdirector o subdirectora general competent en matèria de formació del professorat o la persona en qui delegue.  
El subdirector o subdirectora general competent en matèria d'inclusió educativa, o la persona en qui delegue.  
L'inspector o inspectora general d'Educació, o la persona en qui delegue.  
El cap o la cap del servei amb competències en avaluació i estudis o la persona en qui delegue.  
Un funcionari o funcionària de la direcció general competent en innovació i qualitat educativa, que ocuparà la secretaria de la comissió.  
  
La presidència de la comissió podrà nomenar a personal d'altres serveis dependents de la conselleria competent en educació per a participar en aquesta comissió, amb veu i sense vot.  
També s'hi podran incorporar, amb veu i sense vot, els tècnics o tècniques en la matèria que es consideren necessaris per al correcte desenvolupament de les funcions encomanades.  
2. En la composició d'aquesta comissió es requerirà la presència equilibrada d'homes i dones en aplicació del que preveu el II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
  
Dotzena. Criteris de selecció i atorgament de la subvenció  
1. Les ajudes es tramitaran en règim de concurrència competitiva fins a esgotar el pressupost de la convocatòria. La comissió assessora elaborarà un llistat amb la puntuació obtinguda de totes les sol·licituds de la subvenció admeses.  
2. L'atorgament de les subvencions es realitzarà en règim de concurrència competitiva. A l'efecte d'establir la quantitat a assignar a aquells centres que compleixen els requisits definits en la base segona s'obtindrà una puntuació mitjançant l'aplicació dels criteris següents:  
  
a) Nombre d'alumnat matriculat en el centre en les etapes susceptibles de rebre ajudes del programa segons l'última actualització de dades. Fins a 100 punts.  
b) Ruralitat basada en l'índex DEGURBA (grau d'urbanització). Fins a 200 punts.  
c) Percentatge de vulnerabilitat dels centres, entés com el percentatge corresponent a la suma d'alumnat NCD i NESE del centre de les etapes susceptibles de rebre ajudes en el centre sobre el total de la matrícula, segons l'última actualització de dades, ponderat amb l'ISEC del centre. Fins a 200 punts.  
La puntuació total del centre és la suma ponderada de la puntuació de cadascun dels criteris anteriors. L'Administració educativa assignarà dotació d'hores de professorat als centres tenint en compte els criteris de selecció proporcionalment a la puntuació obtinguda.  
  
3. La comissió de valoració proposarà l'aprovació d'aquells expedients que, complint els requisits de la convocatòria, i segons la baremació, puguen ser atesos segons la dotació pressupostària prevista.  
  
  
  
Tretzena. Resolució de la convocatòria de subvencions  
1. Amb caràcter previ a la resolució del procediment l'òrgan instructor elaborarà una proposta de resolució d'adjudicació amb la quantitat d'hores addicionals de professorat finançades que es concedisquen a cada centre, així com les denegades especificant la causa de la denegació.  
2. La proposta provisional d'adjudicació d'ajudes es publicarà en la web de la conselleria competent en matèria d'educació i es donarà un termini d'audiència de 10 dies hàbils, durant els quals es podran efectuar les consultes o al·legacions que s'estimen oportunes a l'òrgan instructor de la forma que s'indica en la convocatòria. Transcorregut aquest termini, i havent tingut en compte les al·legacions que s'hagen estimat, s'elevarà la proposta d'adjudicació a l'òrgan competent per a la seua resolució definitiva.  
3. La competència per a resoldre la convocatòria correspon a la Secretaria Autonòmica d'Educació i Formació Professional, tal com s'especifica a l'apartat catorzé de l'annex II.  
4. La resolució, que serà motivada i tindrà els efectes i contingut previstos en l'article 25 de la Llei 38/2003, de 17 de novembre, general de subvencions, es publicarà en el Diari Oficial de la Generalitat Valenciana, d'acord amb el que s'estableix en la normativa reguladora del procediment administratiu comú.  
5. El termini màxim per a resoldre les sol·licituds de subvencions i notificar les resolucions serà de sis mesos comptat a partir de la data de convocatòria publicada en el DOGV. Transcorregut el termini assenyalat sense que s'haja notificat una resolució expressa, podran entendre desestimades les seues pretensions per silenci administratiu, segons l'article 25, apartat 1, paràgraf a), de la Llei 39/2015, d'1 d'octubre, del procediment administratiu comú de les administracions públiques (LPAC).  
6. Les resolucions que concedisquen o deneguen aquestes ajudes posen fi a la via administrativa, i en les respectives notificacions s'informarà les entitats interessades dels recursos que siguen procedents.  
  
Catorzena. Pagament i justificació de les subvencions concedides  
1. El pagament de les hores addicionals de professorat es realitzarà a través de la nòmina de pagament delegat, d'acord amb els mòduls que figuren a l'annex I de les lleis anuals de pressupostos de la Generalitat Valenciana. Per procedir al pagament, la titularitat dels centres privats concertats haurà de presentar la documentació necessària per a la inclusió del personal docent contractat en la nòmina de pagament delegat segons es preveu en l'Ordre 2/2019, de 17 de gener, de la Conselleria d'Educació, Investigació, Cultura i Esport, per la qual es desplega el règim de concerts educatius i es regula el sistema de pagament delegat dels centres docents privats concertats de la Comunitat Valenciana.  
  
2. Addicionalment, el contracte de treball subscrit entre el centre privat concertat i el professorat que haja d'impartir les hores addicionals atorgades mitjançant aquest programa haurà d'incloure entre les seues clàusules la referència a l'ajuda atorgada dins de les actuacions que s'integren en el Pla de recuperació, transformació i resiliència, concretament, en el Programa per a l'orientació, avanç i enriquiment educatiu, per a l'alumnat més vulnerable, dins del programa de cooperació territorial PROA+, així com la menció expressa següent: Programa finançat pel Ministeri d'Educació i Formació Professional i el Mecanisme de Recuperació i Resiliència i per la Unió Europea - Next Generation EU, en el marc del Mecanisme de recuperació, transformació i resiliència.  
  
3. Tant en el contracte de treball com en la resta de la documentació que configura la relació laboral s'haurà d'estampar l'emblema de la Unió Europea, el logotip institucional del Ministeri d'Educació i Formació Professional, així com els logotips del Pla de recuperació, transformació i resiliència i PROA+ i la indicació explícita «finançant per la Unió Europea - Next Generation EU».  
4. El contracte de treball haurà de ser temporal pel temps que dure aquest programa i s'haurà d'incloure al personal docent en el compte de cotització de la Seguretat Social corresponent a l'ensenyament concertat.  
Excepcionalment, podrà dur a terme les activitats derivades de l'aplicació d'aquest programa personal docent amb contracte indefinit en el centre, prèvia modificació contractual en la qual s'especifique aquesta circumstància i en què es detalle la modificació horària, si és el cas, la seua duració i la inclusió en el compte de cotització de l'ensenyament concertat. Tot això amb el límit temporal de la duració del programa. En conseqüència, aquesta modificació contractual haurà de recollir també el fet que, una vegada finalitzat el programa, el personal docent amb contracte indefinit haurà de retornar a les condicions prèvies.  
  
5. A efectes de justificació i posteriors revisions el centre haurà de recollir la documentació de control que justifique la impartició de les hores de docència concedides amb aquest programa, el llistat de l'alumnat destinatari. A més a més, caldrà recopilar tota la documentació derivada de l'aplicació del programa, específicament la formació i l'aplicació d'activitats palanca.  
6. Cas que la regulació del programa per part del Ministeri d'Educació i Formació Professional requerisca qualsevol altra documentació per al seguiment i la justificació caldrà incorporar-la.  
  
Quinzena. Pèrdua o minoració, sancions administratives i reintegrament de la subvenció  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats dedicades al pagament de les hores assignades al professorat que estiga desenvolupant l'activitat subvencionada del programa PROA+ haurà de donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció.  
  
2. L'incompliment per l'entitat beneficiària dels requisits i condicions que van donar lloc a l'atorgament de la subvenció, així com la falta de justificació o la justificació insuficient de la subvenció concedida en el termini establit a aquest efecte, així com la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.  
3. L'incompliment de les obligacions reflectides en la base huitena podria donar lloc a incoar el corresponent procediment de reintegrament de la subvenció, previ tràmit d'audiència i notificació a l'entitat interessada, perquè puga al·legar el que estime pertinent en defensa del seu dret. Es delega en la persona titular de la Direcció General d'Innovació Educativa i Ordenació la resolució del procediment de reintegrament de la subvenció.  
4. Donarà lloc a l'obligació de reintegrar els fons percebuts, segons el que preveu la normativa aplicable, l'incompliment del que es preveu en aquesta resolució i dels principis i obligacions, fites, objectius, calendari o qualsevol altre aspecte relacionat amb la normativa del Pla de recuperació, transformació i resiliència, i amb el que estableix el Reglament (UE) 2021/241, del Parlament Europeu i del Consell, de 12 de febrer de 2021, així com la resta de la normativa de la Unió Europea que siga aplicable, en particular, l'incompliment del principi de «no causar un perjudici significatiu» (principi «Do No Significant Harm, principi DNSH»), que en aquest cas donarà lloc al reintegrament total de la subvenció rebuda més els interessos de demora des del moment del pagament fins a la data en què s'acorde aquest reintegrament.  
  
Aquesta obligació de reintegrar les quantitats percebudes serà igualment aplicable en cas d'incompliment de fites i objectius, de calendari o de qualsevol altre aspecte relacionat amb la normativa del Pla de recuperació, transformació i resiliència, d'acord amb el que es preveu en l'article 7, regla setena, de la Llei 11/2020, de 30 de desembre, de pressupostos generals de l'Estat per a l'any 2021, l'article 7, regla setena, de la Llei 22/2021, de 28 de desembre, de pressupostos generals de l'Estat per a l'any 2022 i en l'article 37.4 del Reial Decret llei 36/2020, de 30 de desembre.  
5. Si, a conseqüència de la tramitació dels expedients de subvenció, es detecta alguna de les infraccions que tipifica el títol IV de l'LGS, se seguirà el procediment que estableix l'article 177 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. També serà aplicable el que es disposa en el text refós de la Llei d'infraccions i sancions en l'ordre social, aprovat pel Reial decret legislatiu 5/2000, de 4 de maig.  
  
  
  
Setzena. Seguiment i control  
Per a la comprovació material de la realització efectiva de l'activitat, l'existència de la condició o el compliment de la finalitat, s'estableix el pla de control en els termes establits en l'article 169 de la Llei 1/2015, de 6 de febrer, de la Generalitat, d'hisenda. pública, del sector públic instrumental i de subvencions, següents:  
1. Per al cas de les ajudes econòmiques en concepte d'hores addicionals de professorat la Inspecció d'Educació supervisarà la correcta utilització de la totalitat de les hores addicionals de professorat assignades als centres beneficiaris i farà el seu seguiment, i aquesta supervisió constituirà el pla de control.  
2. El termini per a presentar la justificació de la subvenció a la direcció general competent en matèria d'innovació i qualitat educativa en els termes que es descriuen en els punts següents, serà des de l'endemà de la data de la publicació de la resolució d'adjudicació de la subvenció, fins a la data del tancament de l'exercici pressupostari.  
  
La titularitat del centre haurà de presentar a la direcció general competent en matèria d'innovació i qualitat educativa, a l'efecte de compte justificatiu, la següent documentació:  
a) Document de la titularitat del centre en què es faça constar que s'estan desenvolupant les actuacions orientades a l'alumnat de compensació educativa, a la reducció de l'abandonament escolar i altres actuacions o programes inclosos en el pla d'actuació per a la millora.  
b) Certificats de trobar-se al corrent en el compliment de les seues obligacions tributàries i amb la Seguretat Social, en els termes requerits en la base tercera d'aquest mateix annex.  
c) Contracte, document de designació de personal o de nomenament per a desenvolupar funcions vinculades al programa PROA+.  
d) Document de presa de coneixement del professorat designat en el qual consten les finalitats del programa.  
e) Documentació probatòria de la imputació del temps treballat o de les tasques desenvolupades en el marc del programa PROA+.  
f) Certificat del o la titular o del director o directora del centre, on s'especifique el percentatge fix del temps treballat i el criteri seguit d'imputació.  
g) Proves documentals del treball efectivament realitzat.  
h) Documentació suport de la despesa imputada: nòmines, documents justificatius de la liquidació d'impostos i quotes de cotització a la Seguretat Social i, si escau, drets passius.  
Tots els documents que s'aporten es remetran telemàticament a través de les vies digitals que la conselleria competent en matèria d'Educació establisca a aquest efecte en la convocatòria, d'acord amb l'LPAC  
  
3. L'entitat beneficiària estarà obligada a sotmetre's a les actuacions de control financer previst en la Llei 1/2015, que es realitzen per part de la Intervenció General. De la mateixa manera, l'entitat beneficiària haurà de complir amb l'obligació de col·laboració amb el control financer de conformitat amb el que es disposa en l'esmentada llei.  
  
Dessetena. Règim d'infraccions i sancions  
El règim sancionador en la matèria regulada en la present ordre serà l'establit en el títol IV de la Llei 38/2003, de 17 de novembre, general de subvencions.  
Dihuitena. Protecció de dades personals  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de Protecció de dades personals i garantia dels drets digitals.  
2. En compliment del que disposa l'article 13 del RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46233 València. Correu electrònic:  
qnbzjczxvbdddyrkueghldti@agd.gj.  
b) Delegació de Protecció de Dades de la Generalitat. Passeig de l'Albereda, 16. 46663 València. Correu electrònic: uhl@dcp.ts.  
c) Finalitat del tractament: gestionar la concessió de la subvenció.  
d) Les bases de legitimació general aplicables al tractament de dades són les previstes en els apartats c i e de l'article 6.1 del RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-los en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les Administracions públiques.  
i) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent:  
http://www.gva.es/va/proc19970  
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament anomenat Ajudes, beques i subvencions, accessible en www.ceice.gva.es/registre-de-tractament-de-dades.  
  
  
ANNEX II  
Convocatòria d'ajudes econòmiques adreçades als centres docents privats concertats de la Comunitat Valenciana per al desenvolupament d'un programa d'acompanyament, motivació i reforç escolar personalitzat a l'alumnat més vulnerable educativament, dins del Programa de Cooperació Territorial PROA+ (2021/24)  
  
Primer. Objecte  
És objecte d'aquesta resolució convocar els centres docents privats concertats a participar en el Programa d'orientació, avanç i enriquiment educatiu PROA+ per als cursos 2021-2022, 2022-2023 i 2023-2024.  
  
  
Segon. Destinataris  
Podran participar en aquesta convocatòria els centres docents privats de la Comunitat Valenciana que impartisquen alguna o algunes de les etapes de segon cicle d'Educació Infantil, Educació Primària, Educació Secundària Obligatòria i/o Batxillerat que reunisquen els requisits que s'indiquen a continuació:  
1. Acceptació del professorat del claustre en la participació en el programa, amb un mínim del 60 %.  
2. Complir amb almenys un dels següents requisits:  
a. Tindre un percentatge mínim del 30 % de l'alumnat vulnerable. S'entén per alumnat vulnerable l'alumnat amb necessitats de compensació de les desigualtats (NCD) i l'alumnat amb necessitats específiques de suport educatiu (NESE) de les etapes susceptibles de rebre ajudes.  
b. Ser centres rurals, situats en zones amb alta dispersió de la població o deprimides socialment, econòmicament o culturalment.  
  
Tercer. Objectius  
L'objectiu general és posar en marxa un mecanisme d'ajuda per a l'enfortiment dels centres que afronten una major complexitat educativa, a través de les administracions educatives competents, per a donar suport a les actuacions d'aquests centres durant el període 2021-2024. Aquestes actuacions han de servir per a canviar la cultura del centre a través de la generació d'expectatives positives per a tot l'alumnat, encetar processos d'ensenyament /aprenentatge que generen satisfacció en tots els actors implicats, i potenciar un clima inclusiu en el centre, tot això, de manera gradual i sostenible, per a encaminar-ho cap a l'èxit escolar de tot l'alumnat, que constitueix el seu objectiu últim.  
  
Per a la consecució de tal fi, s'han establit una sèrie d'objectius intermedis, d'actituds, de desenvolupament d'estratègies i activitats palanca, de recursos i d'entorn que han de ser aconseguides (annex IV). L'Administració educativa sol·licitarà informació sobre el grau d'assoliment dels indicadors d'obligatori compliment a l'efecte de contrastar el grau de consecució dels objectius. De l'anàlisi dels indicadors podran derivar-se, si és el cas, les conseqüències oportunes a efectes de manteniment del programa.  
  
Quart. Finançament de les ajudes i terminis d'execució  
Aquestes ajudes són finançades pel Ministeri d'Educació i Formació Professional i per la Unió Europea en el marc del component 21 del Mecanisme de recuperació, transformació i resiliència, corresponent a «Modernització i digitalització del sistema educatiu» per al període 2021-2023.  
El pressupost serà de 912.200 - per a l'exercici 2022, 912.200 - per a l'exercici 2023 i 480.827,30 - per a l'exercici 2024, condicionat a l'existència del crèdit adequat i suficient en els pressupostos de la Generalitat per als exercicis posteriors al que s'adquireix el compromís de la despesa.  
L'actuació subvencionable per l'ajuda corresponent al curs 2021-2022 haurà de ser executada abans del 31 d'agost de 2022. L'actuació subvencionable per l'ajuda corresponent al curs 2022-2023 haurà de ser executada abans del 31 d'agost de 2023. L'actuació subvencionable per l'ajuda corresponent al curs 2023-2024 haurà de ser executada abans del 30 de juny de 2024.  
  
Cinqué. Contracte programa i compromisos de les entitats beneficiàries  
Els centres educatius establiran amb l'Administració educativa els compromisos de millora mitjançant un acord amb format de contracte programa en el qual es faran constar les estratègies i actuacions elegibles d'entre les que figuraran en el catàleg d'actuacions PROA+, denominades activitats palanca, les mesures a desenvolupar, els recursos i els indicadors de seguiment i avaluació del programa.  
A més de les obligacions previstes en la base huitena de les bases reguladores desenvolupades en l'annex I de la present resolució, les entitats beneficiàries es comprometen a:  
- Elaborar un pla estratègic de millora (PEM) amb l'estructura definida en l'annex III, inclòs en el contracte programa, en el marc del procés de millora contínua i del seu projecte educatiu de centre. A tots els efectes el pla estratègic de millora a la Comunitat Valenciana serà considerat una adequació del PAM i les línies d'actuació del PROA+ seran línies considerades dins del PAM del centre.  
- Desenvolupar el pla estratègic de millora i la concreció en cada curs del pla d'activitats palanca que pot variar en els diferents cursos com a resultat del procés d'avaluació de la seua aplicació.  
- Realitzar la formació requerida i l'adequació del seu PEM en els termes que establisquen el Ministeri d'Educació i Formació Professional i la Conselleria d'Educació, Cultura i Esport.  
- Participar activament en la formació inicial del programa i en la formació contínua, així com en les reunions de centres PROA+, si és el cas, dues persones del claustre, una d'elles de l'equip directiu. Aquestes dues persones constituiran l'equip promotor,.  
- Integrar el programa PROA+ en el funcionament ordinari del centre.  
- Informar el claustre de professorat i el consell escolar de les actuacions que s'emmarquen dins del PROA+ i, si escau, de les seues adaptacions.  
- Presentar la consecució dels objectius establits dins del termini i en la forma corresponent que es comunicaran per part de l'Administració educativa.  
- Facilitar totes les dades demanades per l'Administració educativa per al seguiment i avaluació del programa PROA- Aplicar, explicitar i desenvolupar els principis pedagògics PROA+ amb el model de l'escola inclusiva.  
- No segregar internament l'alumnat.  
- Implementar les activitats palanca E5 501 i E5 502 (annex III) en el curs 2021-2022.  
- Implementar l'activitat palanca E2 A230 i/o la E2 A260 els cursos 2021-2022, 2022-2023 i 2023-2024. Aquestes activitats hauran de ser assignades al professorat designat com a recurs extraordinari.  
- Els centres podran seleccionar i implementar qualsevol altra activitat palanca els cursos 2021-2022, 2022-2023 i 2023-2024 d'entre les desenvolupades en l'annex disponible al web https://ceice.gva.es/va/web/innovacion-calidad/proaplus.  
- Complir amb el calendari d'actuacions desenvolupat en l'annex III.  
Els centres, juntament amb la Conselleria d'Educació, Cultura i Esport, es comprometen a aplicar els mecanismes de seguiment i avaluació fixats en el contracte. L'incompliment significatiu de l'execució del pla per un centre pot comportar la supressió del finançament addicional o la reducció temporal de recursos addicionals que es destinaran a complementar els d'un altre centre PROA+.  
Els centres seleccionats rebran de la Conselleria d'Educació, Cultura i Esport, en funció de la disponibilitat pressupostària, una dotació d'hores extraordinària. Les hores destinades a les actuacions tindran caràcter finalista i només podran ser emprades en el desenvolupament d'activitats que s'incloguen dins del contracte programa.   
En totes les actuacions de comunicació, convocatòria, publicitat, resolució i notificació sobre el programa els centres hauran de fer constar la menció expressa següent: Programa finançat pel Ministeri d'Educació i Formació Professional i el Mecanisme de Recuperació i Resiliència i per la Unió Europea en el marc del Mecanisme de Recuperació, Transformació i Resiliència, i hauran de fer constar l'emblema de la Unió Europea, el logo institucional del MEFP, així com els logotips del Pla de recuperació, transformació i resiliència i PROA+, que seran facilitats per la Conselleria d'Educació, Cultura i Esport.  
  
  
Sisé. Calendari d'actuacions  
Al llarg del curs 2021-2022 els centres seleccionats hauran de realitzar de manera obligatòria les actuacions següents:  
1. Participació en la formació de l'equip promotor sobre l'elaboració del pla estratègic de millora i l'aplicació i justificació de l'activitat palanca.  
2. Participació en la formació específica per al professorat que s'incorpora al programa PROA+.  
3. Aplicació de les activitats palanca 501 i 502 (annex III).  
4. Tria i aplicació com a mínim d'una de les activitats palanca E2 A230 o E2 A260.  
5. Elaboració del pla estratègic de millora.  
6. Elaboració del pla d'activitats palanca per al curs 2022-2023.  
  
7. Avaluació de les actuacions realitzades durant aquest curs i modificació del PEM, si escau.  
Durant els cursos 2022-2023 i 2023-2024, els centres seleccionats hauran de realitzar de manera obligatòria les actuacions següents:  
  
1. Adaptació dels documents de centre en relació als principis pedagògics del programa PROA+.  
2. Aplicació del pla estratègic de millora i revisió posterior.  
3. Aplicació i adaptació, si és el cas, del pla d'activitats palanca.  
  
4. Participació en la formació específica per al professorat que s'incorpora al programa PROA+.  
5. Aplicació de les activitats palanca 501 i 502 (annex III).  
6. Tria i aplicació com a mínim d'una de les activitats palanca E2 A230 o E2 A260  
7. Avaluació de les actuacions realitzades durant aquests cursos i modificació del PEM, si escau.  
  
Seté. Criteris de selecció  
La puntuació que obtindrà cada centre es calcularà a partir de l'aplicació dels criteris de selecció de la base dotzena.  
  
Huité. Coordinació  
En cada centre docent, l'organització del PROA+ serà competència de la direcció del centre docent, la qual podrà delegar l'organització d'aquest en qualsevol altre docent del claustre de professorat, preferentment en un membre de l'equip directiu, que actuarà com a coordinador o coordinadora del programa.  
Les funcions associades al coordinador o coordinadora del programa en els centres educatius són les següents:  
1. Coordinar un pla de formació PROA+ al centre per al desenvolupament d'actuacions de formació.  
2. Coordinar el desenvolupament del pla estratègic de millora inclòs en el contracte, en el marc del projecte educatiu del centre, i la seua concreció i avaluació en cada curs del pla d'activitats palanca.  
3. Coordinar l'equip de professionals del programa PROA+ del centre  
4. Efectuar un seguiment del PROA+.  
El coordinador o coordinadora del PROA+ tindrà un reconeixement del seu treball equivalent a 30 hores de formació.  
  
Nové. Sol·licitud, documentació i termini de presentació  
Els centres que desitgen participar en el programa PROA+ hauran d'accedir a la plataforma en l'enllaç ovice.gva.es, on faran constar la seua voluntat de participació i, sense perjudici del que assenyala la base novena de les bases reguladores dictades en la present resolució, hauran de lliurar la documentació següent:  
1. Certificat de la sessió del claustre de professorat en el qual conste l'aprovació i el compromís d'almenys, el 60 % del claustre, per a la participació en el programa durant, almenys, els tres cursos 2021-22, 2022-23 i 2023-24.  
2. Contracte programa emplenat i signat per la persona física representant de la titularitat o la persona física titular del centre que així conste en els registres de la Conselleria d'Educació, Cultura i Esport. El model de contracte programa es pot descarregar des de la pàgina https://ceice.gva.es/va/web/innovacion-calidad/proaplus  
3. Llistat d'activitats palanca escollides pel centre per a incorporar-les com a línies d'intervenció en el PAM.  
El termini per a la presentació de sol·licituds serà de 10 dies hàbils a partir de l'endemà de la publicació en el DOGV de la present resolució.  
  
  
Desé. Òrgan instructor. Funcions  
1. S'estableix la Subdirecció General d'Innovació i Qualitat Educativa de la Direcció General d'Innovació Educativa i Ordenació com a òrgan instructor del procediment regulat en aquesta resolució.  
  
2. Les funcions d'aquest òrgan seran les següents:  
a) Elaborar la proposta provisional de resolució d'adjudicació de recursos per al desenvolupament de les actuacions dins del PROA+, atesos els criteris establits, i elevar-la a Secretaria Autonòmica.  
  
b) Resoldre les al·legacions, si és el cas.  
c) Proposar la inclusió en el programa de nous centres, en cas de disponibilitat de recursos i atenent als requisits establits.  
d) Elevar la proposta definitiva de dotació de professorat addicional a la comissió assessora i avaluadora.  
  
Onzé. Comissió assessora i avaluadora. Funcions  
1. Es constituirà una comissió assessora i avaluadora, que es regirà pel que estableix la Llei 40/2015, d'1 d'octubre, de règim jurídic del sector públic, amb la composició descrita en la base onzena de les bases reguladores desenvolupades en l'annex I de la present resolució.  
  
2. Les funcions d'aquesta comissió seran les següents:  
a) Realitzar un informe en què es concrete el resultat de l'aplicació anual del programa. Tindrà en compte el sistema d'indicadors i qualsevol altra informació que considere oportuna, amb la finalitat de proposar la continuació o no del programa en cada centre partícip.  
b) Incloure en el programa, si s'escau, nous centres en cas de disponibilitat de recursos i atenent als requisits establits.  
c) Proposar l'aprovació d'aquells expedients que complint els requisits de la convocatòria i, segons la baremació, puguen ser atesos segons la dotació pressupostària prevista i elevar la proposta a Secretaria Autonòmica.  
  
Dotzé. Procediments per al seguiment i la justificació econòmica de les activitats del PROA1. La convocatòria es regirà per la base setzena de les bases reguladores en tot allò que té a veure amb el seguiment i control.  
  
2. Per a la justificació econòmica caldrà atendre al que especifica la base catorzena.  
La documentació justificativa relativa a les despeses directes de personal de professorat que haurà de ser recopilada pel centre segons el format que serà proporcionat serà:  
1. Contracte, document de designació de personal o de nomenament per a desenvolupar funcions vinculades al programa PROA+.  
2. Document de presa de coneixement del professorat designat en el qual consten les finalitats del programa.  
3. Documentació probatòria de la imputació del temps treballat o de les tasques desenvolupades en el marc del programa PROA+.  
4. Certificat del o la titular o del director o directora del centre, on s'especifique el percentatge fix del temps treballat i el criteri seguit d'imputació.  
5. Proves documentals del treball efectivament realitzat.  
6. Documentació suport de la despesa imputada: nòmines, documents justificatius de la liquidació d'impostos i quotes de cotització a la Seguretat Social i, si escau, drets passius.  
  
Tretzé. Inspecció d'Educació  
La Inspecció d'Educació supervisarà, dins de les seues competències, el funcionament correcte del programa i emetrà els informes corresponents a la direcció general competent.  
  
Catorzé. Resolució de la convocatòria  
La present convocatòria es resoldrà, per delegació del conseller, mitjançant resolució del titular de la Secretaria Autonòmica d'Educació i Formació Professional, amb determinació dels centres seleccionats.  
  
Es publicarà una resolució provisional de centres seleccionats en el programa PROA+ en la pàgina web de la Conselleria d'Educació, Cultura i Esport. Contra aquesta resolució s'obrirà un termini de reclamacions de cinc dies, passat el qual es publicarà la resolució definitiva dels centres participants en el programa PROA+ en la pàgina web PROA+ de la Conselleria d'Educació, Cultura i Esport.  
La resolució inclourà també la dotació de professorat obtinguda per cada centre amb la sol·licitud estimatòria.  
ANNEX IV  
Objectius i actuacions del PROA  
Per al plantejament d'aquest programa s'han tingut en compte, i són un element nuclear, els següents principis pedagògics recollits en la LOMLOE, d'ara endavant, principis pedagògics PROA+:  
  
- L'equitat, que garantisca la igualtat d'oportunitats en l'accés, el procés i resultats educatius, i la no-segregació dins dels centres.  
  
- L'educació inclusiva com a principi fonamental, on tots els joves aprenen junts i s'atén la diversitat de tot l'alumnat.  
  
- Expectatives positives sobre les possibilitats d'èxit de tot l'alumnat.  
- Acompanyament i orientació, prevenció i detecció primerenca de les dificultats d'aprenentatge, i posada en marxa de mecanismes de reforç tan prompte es detecten les dificultats.  
- Rellevància de l'educació no-cognitiva (socioemocional) per als aprenentatges i benestar futur.  
- Ús del coneixement acumulat per a la millora contínua del procés d'ensenyament aprenentatge.  
a) Objectius  
La finalitat del PROA+ és millorar els resultats d'escolarització generals i reduir les taxes d'alumnat sense titulació en finalitzar l'educació bàsica, així com l'abandonament escolar primerenc.  
Per a la consecució de tal fi, s'han establit una sèrie de fites que han de ser aconseguides:  
Objectius intermedis:  
- Incrementar els resultats escolars d'aprenentatges cognitius i socioemocionals.  
- Reduir el nombre d'alumnes que repeteixen curs.  
- Reduir el nombre d'alumnes que presenta dificultats per a l'aprenentatge.  
- Reduir l'absentisme escolar, millorant les fases del procés d'aprenentatge.  
Objectius d'actituds en el centre:  
- Aconseguir i mantindre un bon clima inclusiu en el centre.  
- Aconseguir i mantindre un bon nivell de satisfacció en el procés d'ensenyament/aprenentatge.  
- Aconseguir i mantindre expectatives positives del professorat sobretot l'alumnat.  
- Avançar cap a una escola inclusiva i sense segregació interna en el centre.  
Objectiu de desenvolupament d'estratègies i activitats palanca:  
- Aplicar estratègies i activitats palanca facilitadores dels objectius intermedis i d'actituds en el centre.  
Objectius de recursos:  
- Formar l'equip docent i professional en lideratge pedagògic i en les competències necessàries per a reduir l'abandonament escolar primerenc i aconseguir els objectius del programa.  
- Integrar l'educació formal, no formal i informal al servei dels objectius intermedis.  
- Utilitzar els recursos disponibles per a la consecució dels objectius del programa de manera eficient i eficaç.  
Objectius d'entorn:  
- Col·laborar en l'assegurament d'unes adequades condicions d'educabilitat per a tot l'alumnat.  
- Contribuir a reduir la segregació en els centres educatius.  
b) Actuacions del Programa  
Àmbits d'actuacions en els quals es desenvoluparan les activitats palanca incloses en les línies estratègiques:  
1. Alumnat vulnerable (línies estratègiques 1 i 2).  
2. Actituds en el centre (línia estratègica 3).  
3. Processos d'ensenyament/aprenentatge (línia estratègica 4).  
4. Centre i administració educativa (línia estratègica 5).  
1. Alumnat vulnerable (línies estratègiques 1 i 2).  
1.1) Actuacions per a aconseguir i assegurar condicions d'educabilitat. És necessari establir el perfil de l'alumnat i d'aquell que es troba en risc d'exclusió, les seues característiques, circumstàncies i necessitats, i fer un seguiment d'ells. En aquests casos la figura del tutor o tutora és fonamental, amb el suport dels equips d'orientació, per a entre tots definir com solucionar les barreres que dificulten l'èxit escolar, acompanyament, orientació i seguiment de l'alumnat destinatari.  
  
1.2) Actuacions per a donar suport a l'alumnat amb dificultats per a l'aprenentatge. L'acompanyament, orientació i seguiment de l'alumnat destinatari serà fonamental. La tutoria individualitzada, el suport dels equips d'orientació, així com la participació d'altres professionals, com el professorat tècnic de serveis a la comunitat, integradors socials, mediadors socioeducatius, etc. són actuacions necessàries. Una eina que pot ser útil per a facilitar l'èxit educatiu de l'alumnat amb necessitats específiques de suport educatiu (NESE) i en risc d'abandonament primerenc és l'acord pedagògic o de compromís educatiu en el qual el centre és l'alumne o alumna, però han d'intervindre també la família, l'escola, i si es considera oportú, l'entorn educatiu. Es tracta de fixar objectius i compromisos específics i rellevants contextualitzats per a cada alumne o alumna, família i escola.  
  
2. Actituds en el centre:  
El plantejament de PROA+ és facilitar una nova visió, uns objectius compartits per a aconseguir l'èxit educatiu de tot l'alumnat, posant especial èmfasi en el més vulnerable. En els centres ha de suposar un canvi de cultura que implica un procés de reflexió, de formació i desenvolupament de lideratge compartit, de millora de la qualitat tant dels equips directius com del professorat, i, per descomptat, d'acompanyament per part de la Inspecció Educativa i els equips tècnics de suport de les administracions educatives.  
Les actuacions per a desenvolupar les actituds positives en el centre tindran caràcter transversal.  
3. Processos d'ensenyament/aprenentatge:  
L'adquisició de competències bàsiques és un factor indefugible en el camí cap a l'èxit escolar de tot l'alumnat. El més vulnerable educativament ha d'enfrontar barreres que dificulten aquesta adquisició i sobre les quals el programa pretén incidir directament, entre altres, ja siga amb contingents extraordinaris, acompanyament de professionals degudament formats i formades ja siga amb treball col·laboratiu entre iguals. Aquests professionals desenvoluparan les actuacions necessàries per a millorar el procés d'ensenyament/aprenentatge de les competències bàsiques.  
4. Centre i Administració educativa:  
Es tracta de fomentar la sensibilització i el plantejament institucional del programa PROA+, per a la qual cosa serà fonamental la formació inicial de l'equip directiu i l'equip promotor amb l'objectiu que visualitzen la necessitat del canvi i el repte de les actuacions de millora, que compartiran amb la resta de la comunitat educativa. La gestió del canvi requereix voluntarietat i corresponsabilitat de la comunitat educativa i suport de les administracions educatives.  
4.1. Actuacions i compromisos de gestió de centre, entorn i de millora de la qualitat i estabilitat dels equips docents. Serà necessari un procés continu que s'iniciarà en el curs 2021-2022 i tindrà una duració de tres anys.  
4.1.1. Actuacions centrades en el centre en el seu conjunt.  
- Gestió del canvi. Processos de reflexió, anàlisi de la situació de la qual parteixen (DAFO), realització d'un mapa estratègic, fixació d'indicadors de progrés. Per a això, és necessari a partir de la necessitat de canvi, establir una diagnosi de la situació del centre i elaborar un pla estratègic de millora en el marc de procés de millora contínua.  
  
- Dissenyar el pla estratègic de millora a tres anys, 2021/2024, i integrar-hi les actuacions de tots els plans o projectes que estan en funcionament en el centre, de tal manera que funcione com un únic pla. Integrar totes les actuacions del programa PROA+ en els documents del centre.  
- Accions i compromisos de gestió de centre i per a millorar la qualitat dels professionals (condició necessària que afecta a totes les activitats).  
- Facilitar l'accés al coneixement existent i com considerar les diferents alternatives cost/eficient d'activitats palanca. Participar i aprofitar les xarxes territorials de PROA+, aportar i rebre el coneixement generat. Dissenyar un pla de comunicació interna i externa. Visibilitzar el centre i participar en les activitats de l'entorn.  
4.1.2. Actuacions centrades en la gestió de l'equip humà i la seua qualitat.  
- Desenvolupar activitats orientades al benestar de l'equip docent. Pla d'acolliment, acompanyament i desenvolupament dels professionals del centre.  
- Elaborar, aplicar i avaluar un pla de formació dels professionals del centre en lideratge pedagògic i gestió del canvi, incloent-hi la modalitat assessorament extern, visita a altres centres, reflexió pedagògica, etc., per a la transformació del centre i dels processos d'ensenyament/aprenentatge, d'acord amb les necessitats derivades del contracte programa, el pla estratègic de millora del centre i els principis pedagògics PROA+.  
- Participació en xarxes territorials de PROA+ que permeten compartir coneixement.  
4.1.3. Actuacions relacionades amb la gestió dels recursos de manera eficient i dels espais.  
- Organització dels espais disponibles amb un enfocament inclusiu i pedagògic.  
- La Biblioteca escolar com a espai d'aprenentatge, en el qual tenen cabuda tots els projectes del centre i la informació en diversos suports, i de compensació de tota mena de desigualtats.